अनेक विद्वान शंकर को मायावादी बताते हैं, परन्तु यह न्यायसंगत नहीं है। उन्होंने माया का कभी प्रतिपादन नहीं किया, बल्कि ब्रह्म और माया के भेद की गुत्थी को सुलझाने की कोशिश अवश्य की है। आदि शंकराचार्य निवृत्ति मार्ग के उपदेष्टा हैं और गीता भाष्य में उन्होंने भगवद्गीता को निवृत्ति मार्ग का प्रतिपादक ग्रंथ माना है। शंकर के मतानुसार मोक्ष के लिए संन्यास (भोगों के प्रति विरक्ति और ज्ञान की साधना) आवश्यक है, यानि श्रीरामकृष्ण परमहंस की भाँति संसार में रहते हुए भी सांसारिक भोग-विलास और कामना आदि से पूर्णतया निर्लिप्त हो जाना है।